**Sören «Snuffe» Åkeby** (født 23. februar 1952) er en svensk tidligere fotballspiller og nåværende trener.

Biografi
--------

Åkeby er født i Stockholm og har tilbrakt store deler av livet sitt i byen. Han har hatt interesse for fotball hele livet. Privat er det Stockholmsklubben Hammarby IF som ligger nærmest hjertet, men Åkeby er allikevel i Djurgårdens IF «Hall Of Fame». I 2007 feiret Åkeby sitt 25. år som fotballtrener. Han jobbet som brannmann i 20 år, og trente lag nede i divisjonene ved siden av.

I Sverige kalles Åkeby bare for «Snuffe». Dette kallenavnet har fulgt han siden han fikk det i barneåra da han alltid ville lese barneboken *Snuffe Sjukhusgrisen*.

Julen 2004 overlevde Åkeby og kona Elisabeth tsunamien som rammet Karon Beach på Phuket i Thailand, da han og kona var på hotellet istedenfor på stranden.

Karriere som fotballtrener
--------------------------

### Djurgårdens IF

Sesongen 1999 innebar Åkeby sin debut som trener i Allsvenskan. Den endte ikke spesielt bra, da Djurgårdens IF endte desidert sist og rykket ned. Året etter i Superettan, gikk det bedre, og Djurgårdens IF vant med 63 poeng og rykket opp sammen med Malmö FF.
Returen til Allsvenskan i 2001 ble bra for Åkeby og Djurgårdens IF, de endte på 2.-plass, kun slått av Hammarby IF med 1 poeng.
Året etter var det Djurgårdens tur til å vinne, denne gangen hele 6 poeng foran Hammarby IF. 
Åkeby og Djurgårdens vant igjen Allsvenskan året etter i 2003, og igjen var det Hammarby som var nærmeste konkurrent.

### AGF Århus

Åkeby begynte i Århusklubben med et løfte om et dansk mesterskap innen 3 år, noe laget under «Snuffe» ikke klarte å innfri. AGF Århus endte seseongen 2005 på en 9.-plass, hele 30 poeng bak seriemester Brøndby. Åkeby trente her nordmennene Christer George og Jonny Hanssen, samt den svenske spilleren Jeffrey Aubynn, som senere gikk til Aalesund FK. Åkeby prøvde også å kjøpe Dedé Anderson til AGF, men også han havnet i AaFK. 5. oktober 2005 fratrådte Åkeby så stillingen med øyeblikkelig virkning. Etter sin avgang ble Åkeby koblet til bl.a Viking FK.

### Malmö FF

Fra 2006 ble han trener i den gamle storklubben, der han overtok roret etter Tom Prahl. Åkeby hadde en svak sesong bak seg i 2007, der laget ble bare nummer ni i Allsvenskan. Fra deler av Malmös supporterskare ble han mobbet med protestbannere under kampene, med krav om hans avgang. Klubben valgte ikke å benytte seg av opsjonen om å forlenge kontrakten hans ut 2008, og Åkeby var fri på markedet igjen. Han ble tidligere i sesongen koblet til både Gif Sundsvall og Landskrona Bois, før det i november 2007 begynte å gå rykter om forbindelser til den norske klubben Aalesund FK gjennom diverse oppslag i norske aviser. Åkeby selv la mye av skylden for Malmö FF sin dårlige sesong på dommerne i Allsvenskan, mens en av hans spillere, Johan Andersson, la all skyld for sesongen på Åkeby selv.

### Aalesund

11. november 2007 ble det kjent at Åkeby hadde skrevet under en kontrakt som gjelder fra 1. januar 2008 til 31. desember 2009. 30. november 2007 ble det kjent at Åkeby sitt første kjøp, til og med før han tiltrådte ble hans tidligere spiller Johan Arneng fra tiden i Djurgårdens IF kjøpt inn til laget.

Den første sesongen startet nervøst med 1-0 tap på Ullevaal for Vålerenga, en kamp hvor forøvrig de fem omkomne etter Ålesundraset bare noen dager tidligere ble minnet. Aalesund FK slo tilbake med stil i neste kamp, og slo regjerende seriemester Brann hele 4-2, der Aalesund-spillerne stod for samtlige seks mål, inklusive to selvmål. Etter det ble det et bortetap for Viking, før Aalesund tok sin største seier i Tippeligaen med å slå Ham-Kam 5-0 på Color Line Stadion. Et nytt bortetap mot Bodø/Glimt ble etterfulgt av tap 4-0 hjemme for Lyn. Åkeby fikk sparken i Aalesund FK 31. august 2008, da ledelsen mente at femten poeng på nitten kamper ikke var godt nok.

Meritter
--------

### Som trener

Djurgårdens IF

* Seriemester: 2002, 2003
* Cupmester: 2002

### Personlige

* Åkeby ble utnevnt til «Årets tränare» i 2002 og 2003 sammen med Zoran Lukic.

Referanser
----------

1. 1 2  Aftenposten - Snur "Snuffe" trenden? 13.11.07 Arkivert 16. november 2007 hos Wayback Machine.
2. ↑  vg - AGF-treneren fikk sparken 05.10.05
3. ↑  alltidfotball.no - Hvem trener Viking neste sesong? 08.10.05[*død lenke*]
4. ↑  Sydsvenskan.se - Åkeby ska träffa MFF-styrelsen 02.09.07 Arkivert 4. september 2007 hos Wayback Machine.
5. ↑  Aftenposten - Åkeby ny AaFK-trener 10.11.07 Arkivert 12. november 2007 hos Wayback Machine.
6. ↑  Sunnmørsposten - Åkeby ny AaFK-trener 10.11.07[*død lenke*]
7. ↑  Kvällsposten Expressen - Åkeby skyller fiaskot - på domarna Arkivert 2007-11-18, hos Wayback Machine.
8. ↑  Aftenposten - Åkeby må ta skylda 26.12.07 Arkivert 27. desember 2007 hos Wayback Machine.
9. ↑  Dagbladet – Åkeby ny trener i Aalesund 11.11.07
10. ↑  «Hegnar.no – Et scoop av Aalesund? 30.11.07». Arkivert fra originalen 1. desember 2007. Besøkt 30. november 2007.

Eksterne lenker
---------------

* (en) Sören Åkeby – WorldFootball.net Rediger på Wikidata
* fotbollskanalen.se – Fotbollskanalen avslöjar: Åkeby tar över Ålesund
* fxt.no – Åkeby tar over AaFK


|  |  |  |
| --- | --- | --- |
| Forgjenger:**Per Joar Hansen** | **Hovedtrener for Aalesunds FK**(2008–2008) | Etterfølger:**Kjetil Rekdal** |